CELEX: 32021D1074
Language: lt
Date: 1623974400000
Title: Europos Centrinio Banko sprendimas (ES) 2021/1074 2021 m. birželio 18 d. dėl laikino tam tikrų centrinių bankų pozicijų neįtraukimo į bendrą pozicijų matą atsižvelgiant į COVID-19 pandemiją ir dėl Sprendimo (ES) 2020/1306 panaikinimo (ECB/2021/27)

2021 6 30   
               
               
                  LT
               
               
                  Europos Sąjungos oficialusis leidinys
               
               
                  LI 230/1
               
            
         EUROPOS CENTRINIO BANKO SPRENDIMAS (ES) [2021/1074]
         2021 m. birželio 18 d.
         dėl laikino tam tikrų centrinių bankų pozicijų neįtraukimo į bendrą pozicijų matą atsižvelgiant į COVID-19 pandemiją ir dėl Sprendimo (ES) 2020/1306 panaikinimo (ECB/2021/27)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies d punktą,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (2), ypač į jo 429a straipsnį,
         kadangi:
         
                     (1)
                  
                  
                     Bazelio III sistemoje nustatytas paprastas, skaidrus, ne rizika pagrįstas sverto koeficientas, kuris turėtų veikti kaip patikima papildoma priemonė kartu su rizika grindžiamais kapitalo reikalavimais. 2017 m. gruodžio mėn. Bazelio bankų priežiūros komiteto (BBPK) paskelbtame galutiniame sverto koeficiento standarte (toliau – BBPK sverto koeficiento standartas) numatyta, kad siekiant palengvinti pinigų politikos įgyvendinimą valstybė gali savo nuožiūra išimtinėmis makroekonominėmis aplinkybėmis laikinai netaikyti sverto koeficiento pozicijos mato centrinio banko atsargoms;
                  
               
                     (2)
                  
                  
                     BBPK sverto koeficiento standartas pirmą kartą buvo įgyvendintas Sąjungos teisės aktuose Reglamentu (ES) Nr. 575/2013. Pagal Reglamento (ES) Nr. 575/2013 430 straipsnį reikalaujama, kad įstaigos pateiktų kompetentingoms institucijoms tam tikrą informaciją apie savo sverto koeficientą ir jo sudedamąsias dalis, o pagal to reglamento 451 straipsnį reikalaujama, kad įstaigos atskleistų tam tikrą su jų sverto koeficientu ir jų pernelyg didelio sverto rizikos valdymu susijusią informaciją;
                  
               
                     (3)
                  
                  
                     Reglamentas (ES) Nr. 575/2013 buvo iš dalies pakeistas Europos Parlamento ir Tarybos reglamentu (ES) 2019/876 (3), inter alia, siekiant atspindėti atliktus BBPK sverto koeficiento standarto pakeitimus, kad įstaigoms, įsteigtoms Sąjungoje, bet vykdančioms veiklą už Sąjungos ribų, būtų užtikrintos vienodos sąlygos tarptautiniu mastu ir būtų užtikrinta, kad sverto koeficientas tebebūtų veiksminga papildoma priemonė kartu su rizika grindžiamais nuosavų lėšų reikalavimais. Reglamentu (ES) 2019/876 buvo nustatytas sverto koeficiento reikalavimas, siekiant papildyti ataskaitų teikimo ir informacijos atskleidimo apie sverto koeficientą sistemą. Tuo reglamentu iš dalies pakeistas Reglamento (ES) Nr. 575/2013 429a straipsnis, siekiant nustatyti galimybę išimtinėmis aplinkybėmis apskaičiuojant įstaigos bendrą pozicijų matą laikinai neįtraukti tam tikrų centrinių bankų pozicijų, siekiant palengvinti pinigų politikos įgyvendinimą. Sverto koeficiento reikalavimas turėtų būti proporcingai pakoreguotas poveikiui dėl pozicijų neįtraukimo kompensuoti. Šia korekcija turėtų būti užtikrinta, kad atitinkamuose bankų sektoriuose nekiltų rizikos finansiniam stabilumui ir būtų išsaugotas sverto koeficientu užtikrinamas atsparumas. Šie sverto koeficiento sistemos pakeitimai, įskaitant teisę savo nuožiūra neįtraukti tam tikrų centrinių bankų pozicijų į bendrą pozicijų matą, bus taikomi nuo 2021 m. birželio 28 d.;
                  
               
                     (4)
                  
                  
                     Reglamentas (ES) Nr. 575/2013 nuo to laiko buvo dar iš dalies pakeistas Europos Parlamento ir Tarybos reglamentu (ES) 2020/873 (4), inter alia, siekiant nustatyti, kad sverto koeficiento reikalavimo koregavimo tikslais kompetentingos institucijos, pasikonsultavusios su atitinkamu centriniu banku, turi nustatyti datą, kuri yra laikoma išimtinių aplinkybių pradžios data, ir viešai paskelbti tą datą;
                  
               
                     (5)
                  
                  
                     atsižvelgdamas į COVID-19 pandemiją, 2020 m. rugsėjo 16 d. Europos Centrinis Bankas (ECB) nustatė, kad susidarė išimtinės aplinkybės, kuriomis pagrindžiamas sprendimas neįtraukti Reglamento (ES) Nr. 575/2013 500b straipsnio 1 dalies a ir b punktuose nurodytų centrinio banko pozicijų į bendrą pozicijų matą siekiant palengvinti pinigų politikos įgyvendinimą (5). Šios pozicijos neįtraukiamos iki 2021 m. birželio 27 d.;
                  
               
                     (6)
                  
                  
                     atsižvelgdama į COVID-19 pandemiją, dėl to kylantį ir nuolatinį aukšto skatinamosios pinigų politikos lygio poreikį ir į tai, kad ši politika labai priklauso nuo sklandaus bankų atliekamo pinigų politikos perdavimo kanalo veikimo, Valdančioji taryba mano, kad tokios išimtinės aplinkybės pagrindžia sprendimą laikinai (iki 2022 m. kovo 31 d.) leisti apskaičiuojant įstaigų bendrą pozicijų matą pagal Reglamento (ES) Nr. 575/2013 429a straipsnio 5 dalį neįtraukti tam tikrų Eurosistemos centrinių bankų pozicijų;
                  
               
                     (7)
                  
                  
                     tikimasi, kad tam tikrų centrinių bankų pozicijų neįtraukimas į bendrą pozicijų matą pagal Reglamento (ES) Nr. 575/2013 429a straipsnio 5 dalį iki 2022 m. kovo 31 d. prisidės prie to, kad kredito įstaigos išimtiniu COVID-19 pandemijos laikotarpiu ir toliau galėtų atlikti savo vaidmenį finansuojant realiąją ekonomiką, tuo pačiu išsaugant pagrindinius prudencinės reguliavimo sistemos elementus. 2022 m. kovo 31 d. terminas buvo pasirinktas siekiant palengvinti išimtinių pinigų politikos priemonių, susijusių su COVID-19 pandemijos sukelta situacija, įgyvendinimą, įskaitant dabar numatomą grynųjų pirkimų pagal specialiąją pandeminę pirkimo programą (SPPP) trukmę;
                  
               
                     (8)
                  
                  
                     data, kuri yra laikoma išimtinių aplinkybių pradžios data, nustatoma pagal paskutiniojo ketvirčio prieš pradedant taikyti pinigų politikos priemones, susijusias su COVID-19 pandemija, pabaigos datą. 2020 m. kovo 12 d. ECB paskelbė apie tikslinių ilgesnės trukmės refinansavimo operacijų (TITRO III) sąlygų sušvelninimą, kad įmonės ir namų ūkiai, dėl COVID-19 pandemijos protrūkio patiriantys sunkumų ir laikiną finansavimo trūkumą, galėtų toliau naudotis bankų kreditais. 2020 m. kovo 18 d. ECB paskelbė apie 750 mlrd. EUR vertės SPPP, skirtą kovoti su didele pandemijos keliama pinigų politikos perdavimo mechanizmo sutrikdymo rizika ir rizika euro zonos ekonomikos augimo perspektyvai. Todėl išimtinių aplinkybių pradžios data yra laikoma 2019 m. gruodžio 31 d.;
                  
               
                     (9)
                  
                  
                     pozicijos, kurios gali būti neįtrauktos, yra sudarytos iš monetų ir banknotų, kurie yra teisėta valiuta pagal centrinio banko jurisdikciją, ir turto, kurį sudaro reikalavimai centriniam bankui – įskaitant centriniame banke saugomus rezervus – tiek, kiek šios pozicijos svarbios pinigų politikos perdavimui ir atitinkamai jos įgyvendinimui. Šios pozicijos apima pagal indėlių galimybę laikomus indėlius ir likučius atsargų sąskaitose Eurosistemoje, įskaitant lėšas laikomas siekiant laikytis privalomųjų atsargų reikalavimų. Pozicijos, kurias sudaro reikalavimai centriniam bankui, kurie nėra susiję su pinigų politikos įgyvendinimu, turėtų būtį įtraukiami į bendrą pozicijų matą;
                  
               
                     (10)
                  
                  
                     su ECB, vykdančiu pinigų politikos funkciją, pagal Reglamento (ES) Nr. 575/2013 429a straipsnio 5 dalį buvo konsultuojamasi dėl išimtinių aplinkybių, kuriomis pagrindžiamas sprendimas neįtraukti tam tikrų pozicijų, fakto nustatymo ir dėl datos, kuri laikoma išimtinių aplinkybių pradžios data (6);
                  
               
                     (11)
                  
                  
                     Reglamento (ES) Nr. 575/2013 500b straipsnis, kuriuo remiantis priimtas Sprendimas (ES) 2020/1306 (ECB/2020/44), taikomas iki 2021 m. birželio 27 d. Todėl būtina panaikinti Sprendimą (ES) 2020/1306 (ECB/2020/44),
                  
               PRIĖMĖ ŠĮ SPRENDIMĄ:
         
            1 straipsnis
            Apibrėžtys
            Šiame sprendime vartojamos Reglamente (EB) Nr. 575/2013 pateiktos apibrėžtys. Taip pat vartojamos šios apibrėžtys:
            
                        1)
                     
                     
                        Eurosistema – Eurosistema, kaip apibrėžta Europos Centrinio Banko gairių (ES) 2015/510 (ECB/2014/60) (7) 2 straipsnio 29 punkte;
                     
                  
                        2)
                     
                     
                        indėlių galimybė – indėlių galimybė, kaip apibrėžta Gairių (ES) 2015/510 (ECB/2014/60) 2 straipsnio 21 punkte;
                     
                  
                        3)
                     
                     
                        atsargų sąskaitos – atsargų sąskaitos, kaip apibrėžta Europos Centrinio Banko reglamento (ES) 2021/378 (ECB/2021/1) (8) 2 straipsnio 7 punkte;
                     
                  
                        4)
                     
                     
                        privalomųjų atsargų reikalavimai – privalomųjų atsargų reikalavimai, kaip apibrėžta Reglamento (ES) 2021/378 (ECB/2021/1) 2 straipsnio 2 punkte;
                     
                  
                        5)
                     
                     
                        svarbus prižiūrimas subjektas – svarbus prižiūrimas subjektas, kaip apibrėžta Europos Centrinio Banko reglamento (ES) Nr. 468/2014 (ECB/2014/17) (9) 2 straipsnio 16 punkte.
                     
                  
         
            2 straipsnis
            Išimtinių aplinkybių fakto nustatymas
            
               1.   Reglamento (ES) Nr. 575/2013 429a 5 dalies tikslais ECB nustatė, kad laikantis šio straipsnio 2–5 dalių, susidarė išimtinės aplinkybės, kuriomis pagrindžiamas sprendimas neįtraukti minėto reglamento 429a straipsnio 1 dalies n punkto i ir ii papunkčiuose nurodytų centrinio banko pozicijų į bendrą pozicijų matą siekiant palengvinti pinigų politikos įgyvendinimą.
            
            
               2.   Išimtinių aplinkybių pradžios data laikoma 2019 m. gruodžio 31 d.
            
            
               3.   Kalbant apie Reglamento (ES) Nr. 575/2013 429a straipsnio 1 dalies n punkto ii papunktyje nurodytas pozicijas, šis nustatymas taikomas toms Eurosistemos centrinių bankų pozicijoms, kurios yra susijusios su pagal indėlių galimybę laikomais indėliais arba likučiais atsargų sąskaitose, įskaitant lėšas, laikomas siekiant laikytis privalomųjų atsargų reikalavimų.
            
            
               4.   1 dalis taikoma laikotarpiu nuo 2021 m. birželio 28 d. iki 2022 m. kovo 31 d.
            
            
               5.   1 dalyje nurodytas nustatymas taikomas bet kuriai įstaigai, kuri yra euro zonos valstybėje narėje įsteigtas svarbus prižiūrimas subjektas.
            
         
         
            3 straipsnis
            Panaikinimas
            Sprendimas (ES) 2020/1306 (ECB/2020/44) panaikinamas nuo 2021 m. birželio 28 d.
         
         
            4 straipsnis
            Įsigaliojimas
            Šis sprendimas įsigalioja 2021 m. birželio 28 d.
         
         
            Priimta Frankfurte prie Maino 2021 m. birželio 18 d.
            
               
                  ECB Pirmininkė
               
               Christine LAGARDE
            
         
         
            (1)  2013 m. spalio 15 d. Tarybos reglamentas (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (OL L 287, 2013 10 29, p. 63).
         
            (2)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).
         
            (3)  2019 m. gegužės 20 d. Europos Parlamento ir Tarybos reglamentas (ES) 2019/876, kuriuo iš dalies keičiamos Reglamento (ES) Nr. 575/2013 nuostatos, susijusios su sverto koeficientu, grynojo pastovaus finansavimo rodikliu, nuosavų lėšų ir tinkamų įsipareigojimų reikalavimais, sandorio šalies kredito rizika, rinkos rizika, pagrindinių sandorio šalių pozicijomis, kolektyvinio investavimo subjektų pozicijomis, didelėmis pozicijomis, ataskaitų teikimo ir informacijos atskleidimo reikalavimais, ir Reglamentas (ES) Nr. 648/2012 (OL L 150, 2019 6 7, p. 1).
         
            (4)  2020 m. birželio 24 d. Europos Parlamento ir Tarybos reglamentas (ES) 2020/873, kuriuo dėl tam tikrų patikslinimų, padarytų reaguojant į COVID-19 pandemiją, iš dalies keičiami reglamentai (ES) Nr. 575/2013 ir (ES) 2019/876 (OL L 204, 2020 6 26, p. 4).
         
            (5)  2020 m. rugsėjo 16 d. Europos Centrinio Banko sprendimas (ES) 2020/1306 dėl laikino tam tikrų centrinių bankų pozicijų neįtraukimo į bendrą pozicijų matą atsižvelgiant į COVID-19 pandemiją (ECB/2020/44) (OL L 305, 2020 9 21, p. 30).
         
            (6)  https://www.ecb.europa.eu/press/pr/date/2021/html/ecb.pr210618~08d3c92b21.en.html
         
            (7)  2014 m. gruodžio 19 d. Europos Centrinio Banko gairės (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (OL L 91, 2015 4 2, p. 3).
         
            (8)  2021 m. sausio 22 d. Europos Centrinio Banko reglamentas (EB) Nr. 2021/378 dėl privalomųjų atsargų reikalavimo taikymo (ECB/2021/1) (OL L 73, 2021 3 3, p. 1).
         
            (9)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).